text: Politiet: To drenge står bag mink-hærværk
  07 januar 2015 kl. 14.54
  To drenge på 15 og 16 år er onsdag i dag blevet fremstillet i grundlovsforhør i retten i Esbjerg. De to er sigtet for at være ansvarlige for flere tilfælde af hærværk på minkfarme i området omkring Ølgod i sommeren 2014 og nu ved nytåret.
  Det var efterforskning foretaget af lokalpolitiet i Varde, der førte frem til anholdelsen af de to, som begge er fra lokalområdet.
  De to har i dag været fremstillet i et grundlovsforhør for lukkede døre. Den 16-årige blev varetægtsfængslet i fire uger, mens den 15-årige blev løsladt. Sigtelserne mod ham opretholdes. Det oplyser Syd- og Sønderjyllands Politi.
  Da retsmødet som sagt er foregået for lukkede døre, og da der stadig er efterforskning i gang, ønsker Syd- og Sønderjyllands Politi ikke oplyse yderligere i øjeblikket.
  To på 15 og 16 år anholdt for hærværk på minkfarme ved Ølgod i sommer og omkr. nytår. En fængslet. Læs: http://t.co/D3CZYIjq9M #politidk
  
  